Unnser freuntlich diennst stetz zuvorn unnd wess wir liebs und guetz(!) vermogen. Ersamen unnd weijsen lieben herren burgermeister und ratt der statt Rijg. Wijr geben euch freuntlich zu erkhennen, wo unnser genediger herr, her Gustoff, erwelltter khunig zu Schweden und Norrweden, affgewerttigt hatt mit etlichen reuttern unnd knechten seiner genadenn feindt in Vinlanndt zu krenncken. So wir dann in Vinlanndt gekhomen sindt, hatt unns Gott geluckh geben, die veindt vor unns geflohenn, die statt Abo mit der hilff Gottes ingenomen unnd unnser leger mit reutter unnd knechten dahin geschlagen; unnd gedennckhen mit der zeitt mit Gotz hilff mer inzunemen, unnd das ganntz lanndt der pawern sindt unns inngegan. Warumb ist derhalb unnser freundlich und diennstlich gebett an euch, ersam unnd weijsz herrenn, wellen verschaffen mit ewern innwonern der statt Rijg unnd sunft anndern khaufleutten, das sij unns mochten aller notturftigen dingen zufur thun; das wellen wir in helffen hannthaben, beschutzen unnd beschermen vor einerleij gewalt zu brauchenn an reutter und an kneht. Auch mer, ersam weijsz lieb herren, wir schicken euch gegenwurttig unnsers genedigen herren seinen besigelten brief, darinn ir die mainung wol versteen werdenn, unnd wir bitten derhalbenn als zu unnsern herren unnd zuversichten, liebenn freundten, ir wolden unns enntsetzenn mit zweijen last krutz. Das wiertt unnser genedigster herr, sein khunigliche wiertt, in gunst unnd genaden gegen der statt Rig enntschuldenn, so ir in seinen brief wol vermerckhen, unnd guetlich mit silber, geltt oder so vil krautt widerumb bezallen. Lieben herren, wir bitten derhalbenn, ir wellenns nicht onnder wegenn lassen. Daz wellen wir alle zeitt gegen euch beschulden unnd verdiennen. Hiermit Gott bevolhenn, unnd wir thun hiermit was euch lieb unnd diennst ist. Datum Abo anno etc. 23 am tag sannctus Lorennthij. Obersten velthern Erigkh Flemingkh Johnn Vieregkh Adress: Denn erbarn vorsichtigenn und weijsen herren burgermeistern unnd rathmannen der statt Rig, unnsern gunstigen herren und freundenn.